b'\n_START_ARTICLE_\nVelika nagrada Bielle 1935\n_START_SECTION_\nPred dirko\n_START_PARAGRAPH_\nVelika nagrada Biele je potekala v obliki dveh preddirk dolgih petindvajset krogov in finala dolgega petdeset krogov. Achilla Varzija je Auto Union odvezal pogodbe za to dirko in nastopil je v mo\xc5\xa1tvu Scuderia Subalpina z dirkalnikom Maserati 6C-34. Antonio Brivio je bil \xc5\xa1e v bolni\xc5\xa1nici po nesre\xc4\x8di na dirki za Veliko nagrado Tripolija, zato na doma\xc4\x8di dirki ni mogel nastopiti, se je je pa udele\xc5\xbeil drugi doma\xc4\x8din, Carlo Felice Trossi, ki je veljal za specialista za uli\xc4\x8dne steze. Varzi je v drugi preddirki kon\xc4\x8dal na tretjem mestu z ve\xc4\x8d kot osemdesetimi sekundami zaostanka. Ker je bil zgro\xc5\xbeen nad po\xc4\x8dasnostjo svojega dirkalnika, v finalu sploh ni \xc5\xa1tartal.\n_START_SECTION_\nDirka\n_START_PARAGRAPH_\nNa \xc5\xa1tartu je presenetljivo povedel Giuseppe Farina, toda kmalu je moral mimo spustiti vse tri dirka\xc4\x8de mo\xc5\xa1tva Scuderia Ferrari, vodstvo je prevzel Tazio Nuvolari, drugo mesto Louis Chiron, tretje pa Carlo Felice Trossi. Trossi je pod vtisom doma\xc4\x8dih navija\xc4\x8dev prehitel Chirona in napadal vodilnega Nuvolarija, toda v \xc5\xa1tirindvajsetem krogu je moral odstopiti zaradi bole\xc4\x8din v glavi. Tako je Nuvolari dosegel svojo tretjo zmago sezone, drugi je bil Chiron, Farina pa tretji.'